九月二十日率趙彦和王平叔劉誼夫遊棲巖寺彦和有詩次其韻
作者：郭印
朝代：宋

paragraphs: 少時苦愛山，藜杖春復秋。
峰巒如佳人，一顧銷百憂。
野性不受覊，思與麋鹿遊。
失腳名宦場，冠纓絡人頭。
州家費經營，心輪日萬周。
遇陰求少息，此身等蜉蝣。
頗聞西山佳，往作半日留。
小徑開宇宙，髣髴規神州。
萬象几席間，雲煙渺沉浮。
同來三益友，清逸詩家流。
相期老巖穴，委質巢與由。
吾廬有雲溪，拂袂行歸休。